Чытачы газеты ведаюць: у Петухоўскім раёне Курганскай вобласці расійскага Зауралля ёсць вёскі, заснаваныя беларускімі перасяленцамі. Людміла Урванцава з Кургана паведаміла ў рэдакцыю: 2 жніўня, на Ілью, як кажуць у беларусаў (у расіян гэта Ильин день) тамтэйшае сяло Новае Ільінскае адзначала 165-ы дзень нараджэння. І ў той жа дзень жыхары яго прымалі ўдзельнікаў тэрытарыяльнага этапу тэлеконкурсу каляндарных святаў народаў Зауралля, прысвечаных 75-годдзю Курганскай вобласці. Паўдзельнічаў у свяце й гурт беларускай песні “Журавачка” з Нацыянальнага культурнага цэнтра “Батькавщина”: гэта Курганская абласная грамадская арганізацыя. Ды яно й зразумела: свае ж да сваіх заўсёды цягнуцца.